A két világháború között a különböző kormányok és magánszervezetek kisebb-nagyobb erőfeszítéseket tettek a Kavajai-sík mezőgazdasági potenciáljának kiaknázására. 1920-ban az amerikai Near East Foundation megnyitotta a városban az ország első mezőgazdasági iskoláját. 1929-ben felmerült a helyenként mocsaras terület lecsapolásának és csatornákkal való öntözésének ötlete, de a megvalósítással lassan haladtak. Az országot 1939-ben megszálló olasz hatóságok csak 1941-ben számoltak be arról, hogy Kavaja környékén 10 ezer hektáros gyapot- és olajbogyó-ültetvényeket hoztak létre. Ugyancsak az 1920-as években sikerült valamelyest lazítani a Kavajára és környékére nehezedő, évtizedes bevándorlási válságon: Lady Carnarvon, Henry Herbert özvegye 1924 és 1927 között Kavaja környékén öt falut építtetett fel (elsőként Helmëst), amelyekben az északalbán menekültek elhelyezését biztosították. A második világháborúban, 1941 és 1943 között Kavaja vidékén a Myslim Peza vezette partizánok küzdöttek az ország megszállói ellen, az 1944-es harcok során a város súlyos károkat szenvedett.